钦定古今图书集成/明伦汇编/官常典/第768卷 > 韩公裔
## 钦定古今图书集成/明伦汇编/官常典/第768卷 > 韩公裔

按《宋史》本传：“公裔字子扆，开封人。初以三馆吏补官，
掌韦贤妃阁笺奏，寻充康王府内知客。金兵犯京，王
出使，公裔从行。渡河，将官刘浩、吴湛私斗，公裔谕之
乃解。次磁州，军民戕奉使王云，随王车入州廨，公裔
复谕退之。王之将南也，与公裔谋间道潜师夜起，迟
明至相，磁人无知者，自是亲爱愈笃。及兵退，张邦昌”
遣人同三舅韦渊来献《传国玺》，议者谓邦昌不可信。
公裔曰：“神器自归，天命也。”王遂受玺，命公裔掌之。元
祐后，诏王入承大统。府僚谓金兵尚近，宜屯彭城。公
裔言：“国家肇基睢阳，王亦宜于睢阳受命。”时前军已
发，将趋彭城，会天大雷电，不能前，王异之，夜半抗声
语公裔曰：“明日如睢阳决矣。”既即帝位，公裔累迁武
功大夫、贵州防御使。后以事忤黄潜善。适帝幸维扬，
公裔丐去，潜善以为避事，遂降三官，送吏部。帝幸越，
念其旧劳，召复故官，干办皇城司，仍带御器械。累迁
至广州观察使、提举佑神观。公裔给事藩邸三十馀
年，恩宠优厚，每置酒慈宁宫，必召公裔。会修《玉牒》，元
帅府事多放佚，秦桧以公裔帅府旧人，奏令修书官
就质其事。俄除保康军承宣使，桧疑其舍己而求于
帝，衔之。右谏议大夫汪勃希桧意，劾罢公裔，遂与外
祠，在外居住，而帝眷之不衰。桧死，即复提举佑神观，
赐第和宁门西。帝曰：“朕与东朝欲常见卿，故以自近
耳。”升华容军节度使，寻致仕，后华容复为岳阳军节
度使。高宗既内禅，尝与孝宗语其忠劳，因诏所居郡
善视之。乾道二年卒，年七十五，赠太尉，谥恭荣，官其
亲族八人，高宗赐金帛甚厚。公裔律身掯谨，不植势，
不市恩，又敢与黄潜善、秦桧异，斯亦足取云。